Verslag oor die samesprekings tussen die Boere-Afrikaner Volksraad en die SA Menseregtekommissie op 13 Mei 2013 | Die Vryburger
Verslag oor die samesprekings tussen die Boere-Afrikaner Volksraad en die SA Menseregtekommissie op 13 Mei 2013
May 15, 2013 - Nuus - 12 comments
Die Volksraad het gister ‘n gesprek gevoer met die SA Menseregtekommissie na aanleiding van die klag wat die Volksraad op 3 Desember by die Kommissie teen die SA Regering gelê het weens laasgenoemde se versuim om uitvoering te gee aan sy konstitusionele en volkeregtelike verpligtinge met betrekking tot selfbeskikking van volkere, en spesifiek die Boere-Afrikanervolk.
Die gesprek was teleurstellend. Die Hoof Bedryfsbeampte (Chief Operations Officer) met wie die gesprek aangevra is, het nie opgedaag nie en ook geen verskoning is vir haar gemaak nie (nie dat haar teenwoordigheid enige verskil sou gemaak het nie). Van haar mindere beamptes en die deeltydse kommissaris wat die klag beoordeel, dr. Danny Titus*, het die Kommissie verteenwoordig. Die Voorsitster was me. Chantal Kisoon, die Provinsiale Bestuurder vir Gauteng.
Ter aanvang het die Voorsitter van die Volksraad die vergadering meegedeel dat dit óns mense se gebruik is om vergaderings met gebed te open, en het hy ons Ondervoorsitter, Abel Malan gevra om die gebed te doen. Die Kommissielede het dit oënskynlik vreemd gevind, dog die nodige respek getoon, terwyl die Kommissaris sigbaar geïrriteer voorgekom het.
Daarna het die Voorsitter van die Volksraad die redes verstrek vir die versoek tot gesprek en daartoe oorgegaan om ‘n kort beskrywing te gee oor die ontstaan en doel van die Volksraad, pogings om met die Regering te skakel, die redes vir die klag en die uitkoms wat die Volksraad verlang.
Vervolgens het hy aan die hand van die kommunikasie wat met die Kommissie gevoer is sedert die klag aanhangig gemaak is, aangetoon hoe navrae met onwaarhede oor die stand van die ondersoek beantwoord is. Hy wou voorts weet hoekom dit die Kommissie 5 maande neem om te bepaal of hulle jurisdiksie het om die klag te hanteer, terwyl die betrokke verdrae deur die VN as menseregteverdrae geklassifiseer is en die S.A. Regering by ondertekening daarvan die Internasionale Menseregtekomitee aanvaar het as beslegter van klagtes oor die uitvoering daarvan.
Kisoon het ontken dat daar voete gesleep word met die klag, en haar Kommissie se proses om klagtes te hanteer, verduidelik. Die ongewone aard van die klag en die implikasies wat dit vir die land kan inhou, dra glo by tot die tydsduur wat vereis word om ‘n besluit oor hul jurisdiksie te neem. Die wanvoorstellings oor die vordering is eenvoudig afgemaak en weggepraat.
Daarna het die Kommissaris wat die ondersoek uitvoer, Danny Titus, die woord geneem. Ofskoon hy toegegee het dat volke se reg op selfbeskikking in die Volkereg erken word, en dat die regime gebind is tot onderhouding van die internasionale ooreenkomste wat hy onderteken het, het Titus se vooroordeel en vyandigheid uit die staanspoor geblyk toe hy, soos ons verwag het, die hele aangeleentheid oor die boeg van rassisme en ‘n terugkeer na “apartheid” probeer gooi het — ‘n tema wat hy herhaaldelik gedurende die gesprek na vore gehaal het. Die Voorsitter van die Volksraad het daarop aan hom ‘n omvattende navorsingstuk oor die erkenning van volke se reg op selfbeskikking in die Volkereg, oorhandig, wat deur ‘n medewerkende prokureur nagevors en opgestel is.
Voorts het hy die Volksraad se aanspraak op verteenwoordiging betwis weens die feit dat daar nie méér geregistreerde kiesers op die VVK se kieserslys geregistreer is nie. Hy wou weet hoeveel Swartes en Kleurlinge aan die verkiesing deelgeneem het, waarop die Volksraad hom daarop gewys het dat dit ‘n volksverkiesing was vir lede van óns volk wat die verklaring op die registrasievorm kon en wou onderskryf. Hy het trouens beweer dat die aantal vryheidsgesinde Afrikaners daal en ‘n stelling wat in The Economist gemaak word, as bron vir die bewering aangehaal. Die Voorsitter van die Volksraad het voorgestel dat as ‘n billike bepaling van die aantal volksgenote wat vryheid begeer, verlang word, die Kommissie by die Regering moet aanbeveel dat ‘n landwye meningsopname in die vorm van ‘n referendum, wat uit die Staatskas (d.w.s met ons belasting) befonds word, onder Afrikaners gehou moet word.
Die ander vraag (wat ook te wagte was), was wáár die Volksraad ‘n eie gebied vir selfbeskikking in die oog het. Die Kommissie is daarop gewys dat die Volksraad in sy skrywes en vryheidseis vermy het om grense te trek, aangesien dit nou om die erkenning van die beginsel gaan. Daarna moet oorgegaan word tot die bepaling van die praktiese aspekte. Sou die selfbeskikkingsbeginsel aanvaar word, kan aan bestaande volksnedersettings soos Orania en Kleinfontein reeds ‘n hoë mate van selfbeskikking toegeken word, en voorsiening gemaak word vir die geografiese uitbreiding daarvan, terwyl volwaardige eie departemente vir terreine soos byvoorbeeld onderwys daargestel kan word. Sodoende kan selfbeskikking ‘n evolusionêre proses wees wat kan uitbrei totdat die eindideaal, te wete geografiese onafhanklikheid, bereik word.
Titus het beweer dat die beginsel van selfbeskikking reeds in artikel 235 van die Grondwet erken word. Die Volksraad se antwoord was dat dit sonder praktiese uitvoering ‘n dooie letter is. Ons dring aan op praktiese uitvoering daarvan.
Die vraag is gevra waarom ‘n regime wat die Afrikaner sigbaar haat, ons volk steeds onder sy gesag wil hou en nie bereid is om uitvoering te gee aan ons aanspraak op selfbeskikking nie. Ons afleiding is dat hulle ons slegs beskou as ‘n belastingbron wat getap kan word.
Vele ander vrae is gevra en argumente gevoer, waaruit die Kommissaris se kwade gesindheid, onbegrip en selfs moedswilligheid duidelik geblyk het. Daaraan geoordeel, is die Kommissie se bevinding en finale antwoord voorspelbaar. Hy erken enersyds dat die bevolking van Suid-Afrika uit verskillende volke (peoples) bestaan, nogtans gaan dit vir hulle om slegs één ding, naamlik die gelykskakeling en eendersheid van alle mense in Suid-Afrika kragtens die Grondwet. Voor die oppergesag van die mensgemaakte Grondwet — waaraan ons geen deel gehad het nie — moet die harde feite van ons eie volkskap, geskiedenis en identiteit wyk. Volgens Titus sal die Kommissie dieselfde standpunte voor die Internasionale Menseregtekomitee stel, sou die Volksraad hom tot dié liggaam wend.
Die gesprek en die benadering van die Kommissaris het opnuut die onbeskryflike yslikheid van De Klerk en sy meelopers se verraad teen ons volk onderstreep, waardeur ons in ‘n posisie geplaas is dat mense wat self geen volksidentiteit, volksgeskiedenis en volkstrewe het en daarom niks daarvan verstaan nie, oor die Boere-Afrikanervolk en ons nasionale aspirasies uitspraak kan lewer. Dit oortref die gekombineerde verraad van al die joiners in die Tweede Vryheidsoorlog omdat die gevolge daarvan vir ons volksbestaan soveel groter is.
Die Volksraad sal voortgaan om die opdrag wat hy met sy verkiesing gekry het, onverbiddelik uit te voer en roep volksgenote op om laer te trek ter beskerming van ons volkskap en om ons strydvaardig te maak teen die aanslae wat daarteen gerig word.
12 thoughts on “Verslag oor die samesprekings tussen die Boere-Afrikaner Volksraad en die SA Menseregtekommissie op 13 Mei 2013”
DLIA APSEY May 15, 2013 at 11:31 am
Ons word verneder tot die uiterste maar ons kennis en geld is goedgenoeg!!! Hul val is Nader as wat hul dink, en hul gaan hard baie hard val!!!!
DuP du Plessis May 15, 2013 at 2:52 pm
“….naamlik die gelykskakeling en eendersheid van alle mense in Suid-Afrika kragtens die Grondwet. Voor die oppergesag van die mensgemaakte Grondwet….”
Baie eeue gelede was daar op die heel Noordelike uithoek van Afrika ‘n koning wat sy hart verhard het teen ons Vader in die hemel, wie se Verbondsvolk deur hierdie koning as ‘n slawe-volk misbruik was, deurdat hy hulle nie na hul beloofde land toe wou laat trek nie. Ons Almagtige Vader het Homself daar aan die ganse Afrika bekendgestel deur daardie koning met sy hele weermag in die Rooisee te laat versuip.
Al Titus en Kisoon se argumente is maar net ‘n bewys dat die regeerders van hierdie onwettige regime op Afrika se Suidelike uithoek, ook hul harte verhard. Hulle sal met hierdie selfde argumente sorg dat die “Internasionale Menseregtekomitee” sowel as die VN, ook hul harte sal verhard, …maar dit is goed so.
Die Boerevolk het geen deel gehad in daardie “mensgemaakte Grondwet” of aan sy “artikel 235” nie. Ons weier om die “gelykskakeling en eendersheid van alle mense in Suid-Afrika” te erken en mag ons ook nie op hulle goddelose grondwet beroep nie, omdat die Oppergesag van ons Vader in die hemel juis deur daardie grondwet geminag word.
As dit ons Vader se wil is, sal Hy Homself weer op Sy manier aan hierdie goddelose koning van Suid-Afrika openbaar, net soos wat Hy homself 175 jaar gelede aan koning Dingaan en 132 jaar gelede aan koningin Victoria openbaar het. Hy sal dan Sy eie “Vierkleur” hier oor ons “Republiek 15” laat wapper.
johanvanvlaams May 15, 2013 at 5:33 pm
Is het mogelijk dat een Zuid-Afrikaanse rechtbank de Zuid-Afrikaanse regering dwingt om in uitvoering van de grondwet , een volksraadpleging inzake zelfbeschikking te organiseren, eventueel mits een dwangsom?
Arnold May 15, 2013 at 6:50 pm
Gaaf !!! daar is nou geredekawel.
Wanneer gaan dit hervat word?? Wie moet nou wat eerste doen?
Word daar nie ‘n tydskaal aan hierdie onderhandelings gekoppel nie?
En Titus het met reg uitgewys dat daar reeds voorsiening in die grondwet gemaak is op ons Selfbeskikking.
Dan is daar mos nie ‘n probleem nie. Orania en Kleinfontein kan dus hulle self as onafhanklik verklaar, met die voorbehoud dat hulle grond sal koop of inlyf na gelang omstandigdhede.
Ek sien dus geen nodigheid om ‘n reel wat reeds bestaan en wettig is, nog verder te wil ryp druk nie.
Ons gaan eenvoudig voort met wat die wet ons toelaat om te doen, en veg die res van die uitstaande kwessies in die hof of op die sport veld.
Arnold May 15, 2013 at 7:17 pm
“Titus het beweer dat die beginsel van selfbeskikking reeds in artikel 235 van die Grondwet erken word. Die Volksraad se antwoord was dat dit sonder praktiese uitvoering ‘n dooie letter is. Ons dring aan op praktiese uitvoering daarvan. ”
Wie moet waste “Praktiese” uitvoering teweeg bring???
As ons dit nie self gaan begin doen nie, sal daar niks gebeur nie.
Orania is ‘n baie goeie voorbeeld hiervan. Volgens die aanvaarde inskrywing in die grondwet het ons nie “toestemming” nodig nie.
Afrikaners moet net eenvoudig hulle ding begin doen, en die Volkstaat sonder grense begin.
Alle Volks Regerings instellings kan voorlopig in Orania en Kleinfontein gedoen word.
Skole, Universiteite, Hospitale ens kan ook al in plek geplaas word.
Ons het die REG om dit te mag doen. Die res sal self volg. En hoe meer infrastruktuur ons in plek plaas, hoe moeiliker sal dit wees om te weerhou.
Deon Brits May 16, 2013 at 7:10 am
Arnold – jou uiteensetting is akkuraat. Die enigste uitdaging is om ‘n kritiese massa Volksgenote to mobiliseer (miskien 100,000 behoort te doen). Myns insiens kan jou plan van ‘gaan voort’ tesame met ‘n aspirasie (groei) – plan van ge-oormerkte kern (republiek) gebied en sateliet beoogde (Volkstaat-voedende) kanton gebiede naby metropole help om rigtinggewend te wees vir Volksgerigte beleggings en trekke. Die saak kan dan bekend gestel word internasionaal as die ‘The gradual trek and peaceful consolidation process for Nation Self-determination in accordance with the RSA constitution and international accords concerning Selfdetermination’.
Andre Brand May 16, 2013 at 7:47 am
Arnieann en Deon, ek stem saam met julle idees ons het tans net een probleem en dit is dat priotireite fyn gesny moet word. Sonder dat ons eers met Den Haag ondersteuning vir ons vooruitsigte bevestig het kan en gaan die regering alles weer kan afneem met hulle dreigende onteieneingwetgewing. Die belangrikste buitelande dra alreeds kennis van die ANC se voorgestelde wetgewing so die saak is nie so duister nie, nogtans egter sal ons moet fyn trap met die regering wat alreeds alle infrastruktuur gekaap en vernietig het – veral dink ek nou aan die hospitale munisipaliteite en skole.
Ons het mos darrem slim manne onder ons wat hierdie dinge betyds sal raakvat glo ek.
Arnold May 16, 2013 at 12:21 pm
Ek glo dat omdat daardie gaping van Selfbeskikking bestaan, die ANC met groot spoed dit probeer toestop.
Nou hang hulle tyd uit, en pleit bewusteloos. Sodra hulle dit in plek het, dan gaan daar oorlog gemaak moet word on ons Volkstaat te kry.
Voordat daardie punt bereik word moet die VVK die res van die wêreld bloot in kennis stel dat ons nou die opsie, soos deur hulle goedgekeur, gaan uitvoer.
Dit sal onderhandelings sekerlik meer spoed gee.
Arnold May 16, 2013 at 12:29 pm
Ek stem heel saam met jou Deon. Tot dusver is dit nog net Orania en Kleinfontein wat ‘n poging aanwend.
Hulle het nie nodig om so fyn te trap asof hulle op eiers dans nie. Ons het NIE nodig om te kruip vir wat regmatig aan ons behoort nie.
Die hele proses is eintli8k heel eenvoudig, en daar is niks om te vrees nie.
Ons versoek is wettig, en word deur die wêreld erken Alhoewel baie stilletjies, want hulle weet dat ons daardie reg het, en kan dit nie verander nie.
Maklik gaan dit nie wees nie, maar ons het ‘n saak wat nie verloor kan word nie.
Mike May 16, 2013 at 1:52 pm
Arnie is dit nie presies wat Orania al lankal doen nie? Hulle het vir niemand gevra of hulle Orania kan oprig nie hulle het begin en dit gaan goed, so goed dat die ANC al amptelikke besoeke daar gebring het. Ek verstaan nie regtig wat die “volksraad” by die ANC wil gaan vra nie want dit staan elke volk vry om sy eie toekoms te beplan. Boonop is hierdie wette reeds in die grondwet ingeskryf dat elke volk wat dit verkies op selfbeskikking kan aanspraak maak.
Wat ons dalk die regime moet aanvat oor is dat ‘n deel van ons belasting aan selfbeskikking/volkstaat ontwikkeling bestee moet word. Ons gaan moeilik groeipunte ontwikkel sonder geld terwyl die regime ons belastinggeld uitmors op hulleself. Ek het van die stigting van die VVK vir hulle gesê hulle beskik nie oor die nodige kennis om die ANC aan te vat nie maar dat dit ook nie nou nodig is nie.
Robert Fourie May 17, 2013 at 8:37 am
Die werk wat die VVK doen is inderdaad vir ons volk van onskatbare belang. Hulle is ‘n steunpilaar vir ons volk. Probleem is dat dat die hele volk op die pilaar wil le, terwyl wat die pilaar regtig nodig het eintlik ‘n goeie fondasie is. Sonder ‘n solide fondasie kan die goeie werk van die VVK net afgeskiet word. Hier kan ons tog baie van die heidense indier volk leer. In die jare van apartheid het hulle floreer terwyl die swart volk verarm het. Die rede: samewerking met mekaar in die omsluiting van hulle godsdiens. Ek stem daarom saam met Arnold. Ons behoort as volk ons bestaan te bewys en uit te leef in samewerking met mekaar op godsdienstige, ekonomise en sosiale gebied.
Arnold May 17, 2013 at 6:31 pm
Orania en Kleinfontein hanteer dit nog saggies. Nie die buiteland of die ANC sal dit waag om ‘n wettige Afrikaner Volkstaat stigting te prober keer nie.
Ons moet ook nie verwag dat die buiteland sal ingryp om vir ons ‘n Volkstaat te kom skep nie.
Dit is ons taak daardie. As dit op hofsake of konfrontasie gaan uitloop dan moet dit maar so wees.
Die buiteland het die beginsel reeds erken. Wat meer kan hulle doen??? Nou moet ons die res doen. Op ‘n ordellike manier natuurlik, en daarvoor het ons ‘n organisasie nodig om dit te bedryf. Die VVK is al lank reeds daarmee besig.
Die VVK moet net ‘n bietjie meer aggressief optree. Ek dink hulle is nou by daardie punt waar hulle kwalifiseer om parmantig te begin raak.